OpenAI giver alle adgang til GPT-5 – helt gratis

OpenAI har netop trykket på den store, grønne knap og lanceret GPT-5 – og i en overraskende vending får alle ChatGPT-brugere nu lov at lege med den nyeste generation af kunstig intelligens, helt gratis.

GPT-5 er ikke bare en evolution, men snarere en komplet pakke med tre forskellige varianter: GPT-5, GPT-5 Pro, GPT-5 Mini og GPT-5 Nano. Den nye model rulles ud til over 700 millioner ugentlige brugere verden over – og selv de gratis brugere får nu adgang til den mest avancerede version, OpenAI nogensinde har skabt.

OpenAI lover færre faktuelle fejl, stærkere logik og en ny tilgang til “sikre svar”, der skal gøre modellen bedre til at balancere hjælpsomhed med ansvarlighed. GPT-5 er designet til at tænke sig om – bogstaveligt talt. For første gang kan selv gratisbrugere nemlig få adgang til en form for “simuleret ræsonnering”, hvor modellen selv bryder komplekse spørgsmål ned i flere trin.

Især programmører kan glæde sig. GPT-5 beskrives som den bedste kodemodel fra OpenAI til dato og kan ifølge firmaet selv løse komplicerede opgaver med minimal input. Det betyder, at man kan få designet hele softwarebrugerflader – selv uden at kunne kode.

Farvel til smiger

På brugerfladen bliver der også rystet posen. Du kan nu tilpasse dine chats med farvetemaer og vælge mellem forudindstillede personligheder som “Kyniker”, “Robot” eller “Lytter”, som ændrer systemets opførsel. Samtidig integreres Gmail, Google Kalender og Kontakter for Pro-brugere, og stemmefunktionen samles i ét forbedret system: Advanced Voice.

En særlig forbedring? Modellen er blevet mindre “over-høflig”. Efter en periode med overdreven smiger har OpenAI justeret modellen, så den er mindre tilbøjelig til at være ukritisk enig i alt, du siger.

Hvor god er den så?

På papiret ser det godt ud. GPT-5 scorer tårnhøjt på kodetest som SWE-bench (74,9 procent) og klarer sig bedre end forgængeren GPT-4o i matematik, medicinske spørgsmål og multimodal forståelse. For eksempel reduceres såkaldte “confabulations” – altså faktuelle fejl – med op til 80 procent i komplekse svar. Men OpenAI understreger: Selv GPT-5 kan tage fejl.

GPT-5 afløser alt det gamle

Med GPT-5 pensioneres forgængerne GPT-4o, GPT-4.5, OpenAI o3 og o4-mini. Det hele sker automatisk i ChatGPT – og “tænkende” svar slås til, når det giver mening. Pro-brugere kan dog selv vælge den fulde reasoning-tilstand “GPT-5 Thinking”, hvis de vil skrue op for dybden.

Se lanceringen af GPT-5.

OpenAI giver alle adgang til GPT-5 – helt gratis